የጋምቤላ ከተማን የንፁህ መጠጥ ውሃ እጥረት ችግርን ለመፍታት ጥረት እየተደረገ ነው
 ጋምቤላ፤ ጥቅምት 23/2006(ዋኢማ) – የጋምቤላ ከተማን የንፁህ መጠጥ ውሃ አቅርቦት ችግርን ለመፍታት የሚያስችል ጥረት እየተደረገ መሆኑን የከተማው ውሃና ፍሳሽ አገልግሎት ኤጀንሲ አስታወቀ።የኤጀንሲው ዳይሬክተር አቶ አቡላ ኡዳንጊ ለዋልታ ኢንፎርሜሽን ማዕከል እንደገለፁት፤ የከተማው የንፁህ መጠጥ የውሃ መሳቢያ ፓንፖች በእርጅናና በየጊዜው በደለል መሙላት ምክንያት ተገቢ የውሃ አቅርቦት መስጠት ባለመቻሉ ኤጀንሲው ችግሩን በጊዜያዊነት ለመቅረፍ በ3 ሚሊየን ብር ሁለት አዳዲስ ፓንፖች ከውጭ አገር ተገዝተው አገር ውስጥ ገብተዋል።እንዲሁም በየጊዜው በደለል የሚሞላውን ግድብ የመጥረግትና በክልሉ መንግስት በተደረገ የ200 ሺ ብር ድጎማ ደግሞ የፓንፖች ጥገና እየተካሄደ መሆኑን አቶ አብላ ተናግረዋል።የከተማውን የመጠጥ ውሃ እጥረት በዘላቂነት ለመፍታት ደግሞ ወደ ፕሮጀክቱ የሚገባው ደለልን የሚከላከል አዲስ የዲዛይን ማሻሻያ የሚያስፈልግ በመሆኑ ከክልሉ ውሃ መስኖና ኢነርጂ ልማት ቢሮና  ከክልሉ መንግስት ጋር በመሆን በጋራ ለመስራት ጥረት እየተደረገ መሆኑን ገልጸዋል።አገልግሎት እየሰጠ ያለው 1 ነጥብ 5 ሚሊየን ሊትር የሚይዘው የውሃ ፕሮጀክት ከስምንት ዓመት በፊት በ43 ሚሊየን ብር የተገነባው ሲሆን፤ የውሃ ማጠራቀሚያ ገንዳው በአራት ሰዓት ይሞላ የነበረው አሁን ግን በፓምፖች ብልሽት ምክንያት በአምስት ቀናት በመሙላት እንደሚያሰራጩ ገልጸዋል።በከተማው 01 እና 02 ቀበሌ ነዋሪ የሆኑት ወጣት ቴች ስቴቨን እና ሃብታሙ በዛብህ በሰጡት አስተያየት በከተማው የንፁህ መጠጥ ውሃ እጥረት በተደጋጋሚ ስለሚከሰት ከባሮ ወንዝና ትናንሽ ወንዞችን ለመጠቀም መገደዳቸውን ገልጸዋል።በከተማው ከጊዜ ወደ ጊዜ እየጨመረ ከመጣው የህዝብ ብዛት ተያይዞ የተለያዩ ግንባታዎችና አገልግሎት ሰጪ ተቋሞች መበራከታቸው የውሃ እቅርቦት እጥረቱን እያባባሰው መምጣቱንም አቶ አቡላ ኡዳንጊ መናገራቸውን ዋልታ ኢንፎርሜሽን ማዕከል ዘግቧል።